ચાર લોકસભા અને 7 વિધાનસભાની બેઠકોની પેટાચૂંટણી કર્ણાટકની ચૂંટણીની પાછળપાછળ જ આવી, તેના કારણે પરિણામોમાં સૌને રસ પડવાનો હતો. પરંતુ સૌથી વધુ ચર્ચા કૈરાના લોકસભા બેઠકની થઈ. આ બેઠક પશ્ચિમ ઉત્તર પ્રદેશમાં આવેલી અને ભાજપ માટે તથા સંયુક્ત વિપક્ષ માટે અગત્યની ગણાતી હતી. પાલઘરમાં શિવસેનાએ ચેલેન્જ આપેલી, પણ કોંગ્રેસ તથા વિકાસ અઘાડીના ઉમેદવારની હાજરીને કારણે મતો વહેંચાઈ ગયા અને ભાજપને હરાવવાનું સપનું પૂરું થયું નહિ. એ સપનું યુપીમાં પૂરું થયું અને વધુ એકવાર થયું તેથી કૈરાનાની વધારે ચર્ચા રહી. થોડા મહિના પહેલાં યુપીમાં બીજી બે લોકસભાની બેઠકોની પેટાચૂંટણી હતી. ગોરખપુર અને ફૂલપુર – ગોરખપુર યોગી આદિત્યનાથે ખાલી કરેલી બેઠક, જ્યારે ફૂલપુર નાયબ મુખ્યપ્રધાને ખાલી કરેલી બેઠક. આ બેઠક પણ વિપક્ષો એક થયાં એટલે ભાજપ હાર્યો, પરંતુ વિપક્ષ એકતાનો વધુ મોટો નમૂનો કૈરાનામાં જોવા મળ્યો. પશ્ચિમ યુપીમાં જાટની વસતિ વધારે છે અને આ ચૌધરી ચરણસિંહનો વિસ્તાર હજીય ગણાય છે. તેમના પૌત્ર જયંત ચૌધરી ત્રીજી પેઢી તરીકે વારસો સંભાળવા તૈયાર છે, પણ છેલ્લી બે ચૂંટણીમાં તેમને જાટ વોટ સાથે મુસ્લિમ કે અન્ય કોમ્બિનેશન કરવાની તક મળી નહોતી. આ વખતે તે તક મળી. બીએસપી અને કોંગ્રેસે પણ ઉમેદવારો ઊભા રાખ્યા ના હોવાથી દલિત મતો પણ ચૌધરીના પક્ષ આરએલડી (રાષ્ટ્રીય લોક દળ)ને મળ્યાં.